ইস্টবেঙ্গল, মোহনবাগানের মতো ঐতিহ্যশালী ক্লাবদের উপেক্ষা করে কোনও লিগ আয়োজনের পক্ষে নয় ফিফা। স্পষ্ট জানিয়ে দিলেন বিশ্ব ফুটবলের নিয়ামক সংস্থার প্রধান জিয়ানি ইনফান্তিনো।
ফিফা প্রেসিডেন্ট পদে নির্বাচিত হওয়ার পর প্রথমবার ভারত সফরে এসেছেন ইনফান্তিনো। মঙ্গলবার গোয়ায় এএফসির বিশেষ বৈঠকে তিনি উদ্বোধন করেন অনূর্ধ্ব-১৭ বিশ্বকাপের লোগো। হাজির ছিলেন এএফসি প্রেসিডেন্ট শেখ সলমন এবং কেন্দ্রীয় ক্রীড়ামন্ত্রী বিজয় গোয়েল। কিন্তু আগ্রহের কেন্দ্রে ছিল আইএসএলের সঙ্গে আই লিগকে মিশিয়ে দেওয়া নিয়ে সর্বভারতীয় ফুটবল ফেডারেশনের পরিকল্পনায় ফিফা প্রধানের দৃষ্টিভঙ্গি। সূত্রের খবর, ফেডারেশন কর্তারা বৈঠকের শুরুতেই দাবি করেন, আই লিগ নিয়ে ফুটবলপ্রেমীরা আগ্রহ হারিয়েছেন। অথচ মাত্র দু’বছরের মধ্যে আইএসএল প্রবল জনপ্রিয় হয়ে উঠেছে। তাই দেশে একটাই লিগের পক্ষে ফেডারেশন। এবং সেটা আইএসএল। যেখানে ক্লাব নয়, গুরুত্ব দেওয়া হবে ফ্র্যাঞ্চাইজি দলগুলোকেই। 
ফেডারেশন কর্তারা আইএসএলের পক্ষে সওয়াল করলেও ফিফা প্রেসিডেন্ট জানিয়ে দিয়েছেন, ভারতীয় ফুটবলের ঐতিহ্যকে উপক্ষা করে কিছু করা যাবে না। বৈঠক শেষ হওয়ার পর গোয়া থেকে ফোনে এআইএফএফ-র সিনিয়র ভাইস প্রেসিডেন্ট সুব্রত দত্ত বললেন, ‘‘ফিফা প্রেসিডেন্ট আইএসএলের সঙ্গে আই লিগকে মিশিয়ে দেওয়ার বিরুদ্ধে নন। কিন্তু তিনি প্রফুল্ল পটেলকে স্পষ্টই বলেছেন, ভারতীয় ফুটবলের ঐতিহ্যের সঙ্গে যারা জড়িয়ে আছে তাদের বাদ দিয়ে কোনও লিগ আয়োজনের পক্ষপাতী নয় ফিফা। অর্থাৎ ইস্টবেঙ্গল, মোহনবাগানের মতো ক্লাবগুলোকে উপেক্ষা করতে পারবে না এআইএফএফ।’’ 
ফিফা প্রেসিডেন্টের মনোভাবে ফেডারেশন কর্তারা হতাশ হলেও উচ্ছ্বসিত ক্লাবগুলো। কলকাতার দুই প্রধানের শীর্ষ কর্তারাই বলছেন, ‘‘আমাদের বাদ দিয়ে যে কোনও টুর্নামেন্ট হয় না, সেটা ফিফা প্রেসিডেন্ট কয়েক ঘণ্টার জন্য ভারত সফরে এসেই বুঝে গিয়েছেন। কিন্তু এটা দুর্ভাগ্যের বিষয় যে, আমাদের দেশে যারা ফুটবল পরিচালনার দায়িত্বে আছেন, তাঁরাই এই বিযয়টা বুঝতে চাইছেন না।’’
দু’টো লিগ এক করে দেওয়ার পরিকল্পনা ধাক্কা খেলেও ফেডারেশন কর্তারা এবার বিশ্বক্লাব কাপ ও অনূর্ধ্ব-২০ বিশ্বকাপ আয়োজনের দাবি জানিয়েছেন। একইসঙ্গে ফেডারেশন কর্তারা ফিফার সহায়তায় জাতীয় প্রশিক্ষণ কেন্দ্র গড়ারও আবেদন করেছেন।